b'\n_START_ARTICLE_\nDzamil Kamanger\n_START_SECTION_\nTaiteen aiheita omasta el\xc3\xa4m\xc3\xa4st\xc3\xa4\n_START_PARAGRAPH_\nKamangerin ja Hammin ensimm\xc3\xa4isi\xc3\xa4 yhteist\xc3\xb6it\xc3\xa4 olivat n\xc3\xa4yttelyt Pizzeria Babylon I ja II. Ensimm\xc3\xa4isess\xc3\xa4 niist\xc3\xa4 (2000) pitseriaty\xc3\xb6ss\xc3\xa4 toisiinsa tutustuneet taiteilijat esitteliv\xc3\xa4t valokuvia pitsalaatikoissa. Osa kuvista oli Kamangerin perhealbumista, osa h\xc3\xa4nen matkaltaan Iranista Suomeen. Toisessa n\xc3\xa4yttelyss\xc3\xa4 laatikoissa oli Hammin piirroksia muun muassa Istanbulin kurdeista. Emigranttitarha-projektissaan taiteilijat tutkivat tuttujen koriste- ja hy\xc3\xb6tykasvien globaaleja reittej\xc3\xa4._NEWLINE_Monet Kamangerin teokset liittyv\xc3\xa4t h\xc3\xa4nen omaan henkil\xc3\xb6historiaansa. Vuonna 2012 kurditaustainen taiteilija esitteli Suomen valokuvataiteen museossa Vankilalakanan, muliinilangalla kirjotun suurennoksen valokuvasta, joka oli otettu h\xc3\xa4nest\xc3\xa4 ja h\xc3\xa4nen vankitovereistaan irakilaisessa Al-Romadin vankilassa. Kamanger oli kymmenen vuotta Irakin-Iranin sodan siviilivankina 1980-luvulla. Punainen risti l\xc3\xa4hetti kuvan Kamangerin perheelle todisteeksi siit\xc3\xa4, ett\xc3\xa4 t\xc3\xa4m\xc3\xa4 on elossa._NEWLINE_Viime vuosina Kamanger on tehnyt lukuisia teoksia iranilaisella helmikudontatekniikalla. Kiasman Tosi kyseess\xc3\xa4 -kokoelman\xc3\xa4yttelyss\xc3\xa4 (2.11.2012-10.3.2013) oli esill\xc3\xa4 h\xc3\xa4nen lasihelmist\xc3\xa4 kutomiaan matkustusasiakirjoja. Teokset ovat tuhansista helmist\xc3\xa4 koostuvia suurennettuja kopioita eri maiden passeista ja viisumeista. Kamanger kertoo, ett\xc3\xa4 my\xc3\xb6s passit ja viisumit ovat saaneet innoituksen h\xc3\xa4nen omasta el\xc3\xa4m\xc3\xa4st\xc3\xa4\xc3\xa4n: h\xc3\xa4n pakeni Iranista ilman passia vuonna 1994. Kurdiperheelle ei poliittisista syist\xc3\xa4 my\xc3\xb6nnetty Iranin matkustusasiakirjoja._NEWLINE_Vuonna 2014 Kamanger ja Hamm saivat Suomi-palkinnon ajankohtaisten ja haastavien yhteiskunnallisten kysymysten esiinnostamisesta.\n_START_SECTION_\nKoulutus\n_START_PARAGRAPH_\nDzamil Kamanger valmistui keraamikoksi Kermanshahin taideyliopistosta 1973. Sen j\xc3\xa4lkeen h\xc3\xa4n opiskeli mets\xc3\xa4koulussa, koska perhe ei hyv\xc3\xa4ksynyt taiteen tekemist\xc3\xa4 ammatiksi.'